**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «Ο περί της Ίδρυσης Υφυπουργείου Κοινωνικής Πρόνοιας και περί Συναφών Θεμάτων (Τροποποιητικός) Νόμος του 2022»**

**Παρόντες:**

 Αντρέας Καυκαλιάς, πρόεδρος Πανίκος Λεωνίδου

 Χρίστος Χριστόφιας Χρίστος Σενέκης

 Ονούφριος Κουλλά Ανδρέας Αποστόλου

 Δημήτρης Δημητρίου Μαρίνος Μουσιούττας

 Φωτεινή Τσιρίδου

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τo πιο πάνω νομοσχέδιο σε δύο συνεδρίες της, που πραγματοποιήθηκαν στις 25 Ιανουαρίου και 15 Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της η Υπουργός Εργασίας, Πρόνοιας και Κοινωνικών Ασφαλίσεων και εκπρόσωπος της Νομικής Υπηρεσίας της Δημοκρατίας. Το Υφυπουργείο Κοινωνικής Πρόνοιας, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

 Σκοπός του νομοσχέδιου είναι η τροποποίηση του περί της Ίδρυσης Υφυπουργείου Κοινωνικής Πρόνοιας και περί Συναφών Θεμάτων Νόμου, ώστε να επιτευχθεί η πλήρης υλοποίηση σχετικής απόφασης του Υπουργικού Συμβουλίου για μεταφορά, από την 1η Ιανουαρίου 2022, της αρμοδιότητας εξέτασης επιδομάτων, βάσει της οικείας νομοθεσίας περί επιδομάτων, από το Υπουργείο Εργασίας, Πρόνοιας και Κοινωνικών Ασφαλίσεων στο Υφυπουργείο Κοινωνικής Πρόνοιας, καθώς και να συμπληρωθεί το υφιστάμενο νομοθετικό πλαίσιο για τη μεταφορά, σε μεταγενέστερο στάδιο, του Τμήματος Κοινωνικής Ενσωμάτωσης Ατόμων με Αναπηρίες από το Υπουργείο Εργασίας, Πρόνοιας και Κοινωνικών Ασφαλίσεων στο Υφυπουργείο Κοινωνικής Πρόνοιας.

 Ειδικότερα, με τις προτεινόμενες ρυθμίσεις προβλέπεται ότι από την ημερομηνία έναρξης της ισχύος της απόφασης του Υπουργικού Συμβούλιου, η οποία εκδίδεται δυνάμει του άρθρου 12 της υπό τροποποίησης νομοθεσίας, οι μεταβατικές διατάξεις που περιλαμβάνονται στο άρθρο 14 της εν λόγω νομοθεσίας θα εφαρμόζονται στο Τμήμα Κοινωνικής Ενσωμάτωσης Ατόμων με Αναπηρία, στους επηρεαζόμενους υπαλλήλους οι οποίοι θα μεταφερθούν στο Υφυπουργείο Κοινωνικής Πρόνοιας, καθώς και επί της αρμοδιότητας εξέτασης επιδομάτων δυνάμει της οικείας νομοθεσίας περί επιδομάτων.

 Στο πλαίσιο της εξέτασης του υπό συζήτηση νομοσχεδίου στην επιτροπή, η Υπουργός Εργασίας, Πρόνοιας και Κοινωνικών Ασφαλίσεων υποστήριξε ότι με τις προτεινόμενες ρυθμίσεις συμπληρώνεται το νομοθετικό πλαίσιο που διέπει τη μεταφορά της αρμοδιότητας εξέτασης επιδομάτων από το Υπουργείο Εργασίας, Πρόνοιας και Κοινωνικών Ασφαλίσεων στο Υφυπουργείο Κοινωνικής Πρόνοιας και ειδικότερα επιτυγχάνεται η μεταφορά συγκεκριμένων αρμοδιοτήτων, δυνάμει των διατάξεων του περί Ελαχίστου Εγγυημένου Εισοδήματος και Γενικότερα περί Κοινωνικών Παροχών Νόμου και του περί Παροχής Επιδόματος Τέκνου Νόμου, από την Υπουργό Εργασίας, Πρόνοιας και Κοινωνικών Ασφαλίσεων και τον γενικό διευθυντή του ίδιου υπουργείου στην Υφυπουργό Κοινωνικής Πρόνοιας παρά τω Προέδρω και στον γενικό διευθυντή του ίδιου υφυπουργείου, αντίστοιχα. Περαιτέρω, σε σχέση με την επικείμενη μεταφορά του Τμήματος Κοινωνικής Ενσωμάτωσης Ατόμων με Αναπηρίες από το Υπουργείο Εργασίας, Πρόνοιας και Κοινωνικών Ασφαλίσεων στο Υφυπουργείο Κοινωνικής Πρόνοιας, η ίδια αξιωματούχος δήλωσε ότι αυτή θα πραγματοποιηθεί σε μεταγενέστερο χρόνο, αφ’ ης στιγμής δημιουργηθούν οι κατάλληλες υποδομές στο υφυπουργείο, ώστε να μπορεί να ανταπεξέλθει αποτελεσματικά στα επιπρόσθετα καθήκοντα που θα ανατεθούν σε αυτό.

 Στο πλαίσιο της περαιτέρω μελέτης του υπό συζήτηση νομοσχεδίου, την επιτροπή απασχόλησε μεταξύ άλλων το κατά πόσο η μεταφορά της αρμοδιότητας εξέτασης επιδομάτων από το Υπουργείο Εργασίας, Πρόνοιας και Κοινωνικών Ασφαλίσεων στο Υφυπουργείο Κοινωνικής Πρόνοιας συνεπάγεται και σχετική μεταφορά της αρμόδιας Υπηρεσίας Διαχείρισης Επιδομάτων Πρόνοιας, κατά τον ίδιο τρόπο που προβλέπεται η επικείμενη μεταφορά του Τμήματος Κοινωνικής Ενσωμάτωσης Ατόμων με Αναπηρίες από το Υπουργείο Εργασίας, Πρόνοιας και Κοινωνικών Ασφαλίσεων στο Υφυπουργείο Κοινωνικής Πρόνοιας.

 Σχολιάζοντας τον πιο πάνω προβληματισμό, η Υπουργός Εργασίας, Πρόνοιας και Κοινωνικών Ασφαλίσεων επισήμανε ότι η διοικητική δομή της Υπηρεσίας Διαχείρισης Επιδομάτων Πρόνοιας, η οποία μέχρι πρότινος υπαγόταν στην Υπουργό Εργασίας, Πρόνοιας και Κοινωνικών Ασφαλίσεων, διαφέρει από τη διοικητική δομή του Τμήματος Κοινωνικής Ενσωμάτωσης Ατόμων με Αναπηρίες και για τον λόγο αυτό κρίθηκε αναγκαία η υιοθέτηση διαφορετικών ρυθμίσεων για την υλοποίηση της μεταφοράς της εν λόγω υπηρεσίας από τις αντίστοιχες ρυθμίσεις που θα υιοθετηθούν για την επικείμενη μεταφορά του υπό αναφορά τμήματος. Συναφώς, η ίδια αξιωματούχος ανέφερε ότι η διοικητική δομή της Υπηρεσίας Διαχείρισης Επιδομάτων Πρόνοιας έχει ήδη μεταφερθεί στο Υφυπουργείο Κοινωνικής Πρόνοιας στη βάση της προαναφερόμενης απόφασης του Υπουργικού Συμβουλίου.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και το μέλος της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος, το μέλος της βουλευτής του Κινήματος Σοσιαλδημοκρατών ΕΔΕΚ, καθώς και το μέλος της επιτροπής βουλευτής της Δημοκρατικής Παράταξης επιφυλάχθηκαν να τοποθετηθούν επί του νομοσχεδίου κατά τη συζήτησή του στην ολομέλεια του σώματος.

2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάσσονται υπέρ της ψήφισης του νομοσχεδίου σε νόμο.

Υπό το φως των πιο πάνω θέσεων, η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων με την παρούσα έκθεσή της υποβάλλει το υπό αναφορά νομοσχέδιο για λήψη τελικής απόφασης από την ολομέλεια του σώματος.

28 Φεβρουαρίου 2022

Αρ. Φακ.: 23.01.063.013-2022

ΧΚ/ΧΜ/ΧΓ